Foto's: Die reis van Racheltjie de Beer | Maroela Media
"Die Verhaal van Racheltjie de Beer" sal in Oktober 2019 in teaters begin draai.
Deur Matthys Boshoff (regisseur van Racheltjie de Beer)
Die Suid-Afrikaanse wildernis gedurende die 1800's. Vyf jaar na hulle ma se dood reis Racheltjie ‒ wat op die drumpel van jeugjare staan ‒ en haar vyfjarige boetie, Jamie, saam met hulle pa na die Goudveld van die Hoëveld om 'n nuwe lewe te begin. Toe Jamie in 'n frats sneeustorm wegraak, durf Racheltjie die storm aan om haar broertjie te gaan soek.
Dit was vir my 'n groot verantwoordelikheid en eer om hierdie geliefde volksvertelling van Racheltjie de Beer vir die rolprentskerm aan te pas. Hierdie storie lê baie Suid-Afrikaners oor verskillende kulture heen na aan die hart en het as kind 'n groot indruk op my gemaak. Die treffende beeld van 'n jong meisie wat in 'n sneeustorm gedurende die nag verdwaal met 'n hulpelose kind in haar arms en wat dan die hoogste offer uit liefde bring, het my verbeelding aangegryp, maar my ook met vrees en bewondering gevul.
Hierdie persoonlike verbintenis met die storie was my vertrekpunt toe ek die rolprent begin maak het, 'n prent wat wissel van dreigende gevaar na dapperheid en liefde. Daar is al baie gedebatteer oor hoe waar die storie van Racheltjie de Beer is. Het Eugène Marais in die vroeë 1920's die waarheid of fiksie neergepen? As 'n narratiewe rolprentmaker wat veral belangstel in die dramatiese kunsvorm, bly ek onpartydig in hierdie debat en verkies ek om op die waarheid in die storie te fokus en ondersoek in te stel na dit wat die storie vir ons oor die menslike natuur, spiritualiteit, gesinsdinamika, verlies, vergifnis en 'n nuwe begin leer.
Bo en behalwe die temas van mens versus die natuur en opoffering en liefde wat hierdie volksverhaal deurspek, ondersoek die rolprentverwerking die grootwordjare van 'n meisie wat op die drumpel van adolessensie staan en sonder 'n ma grootword, hoe sy vasgevang is tussen kindwees maar tog 'n volwassene vir haar broertjie moet wees. Haar eie oorgang na vrouwees vind plaas tydens 'n storm omdat die pa van die gebroke huishouding nie in staat is om vrede te maak met die dood van sy vrou nie. Ek hoop dat hierdie avontuur-drama wat die skoonheid en krag van die natuur ontgin, die gehore se asems sal wegslaan en dat die vasberadenheid van 'n jong meisie wat die dood in die gesig staar, hulle hartsnare sal roer.
Zonika de Vries vertolk die rol as Racheltjie de Beer (foto verskaf)
Racheltjie se boetie, Jamie, se rol word vertolk deur Johannes Jordaan (foto verskaf)
Marius Weyers vertolk die rol van George (foto verskaf)
Racheltjie en Jamie se pa, Herman (Stian Bam) saam met Lazarus gespeel deur Seputla Sebogodi (foto verskaf)
Racheltjie (Zonika de Vries) en haar boetie, klein Jamie (Johannes Jordaan) (foto verskaf)
Racheltjie (Zonika de Vries) en Sara (Antoinette Louw) (foto verskaf)
Sara gespeel deur Antoinette Louw en Sandra Prinsloo wat die rol van Jacoba vertolk (foto verskaf)
Seputla Sebogodi wat die rol van Lazarus vertolk (foto verskaf)
Herman (Stian Bam), Racheltjie (Zonika de Vries) en Lazarus (Seputla Sebogodi)
Ek dink min mense is bewus van die feit dat navorsing wat gedoen is uitgewys het dat n sodanige insident wel plaasgevind en wyd oor berig in die Amerikaanse koerante van daardie tyd en dat die verhaal n paar maande daarna in SA na vore gekom het as die verhaaltjie soos wat ons dit ken. Marais het verseker met n aangepaste weergawe na vore gekom.
In my hart sal ek dra
Of dit 'n ware verhaal is of 'n sprokie maak nie saak nie. Die belangrikste is dat veral ons jeug hulle moet kan identifiseer met die dieper boodskap van opofferende liefde en dapperheid – iets wat ons Volk baie nodig het.